Diari Oficial de la Generalitat Valenciana


Sumari del DOGV 9832, del 19-04-2024 (2024/3231)

RESOLUCIÓ de 9 d'abril de 2024, de la consellera de Medi Ambient, Aigua, Infraestructures i Territori, per la qual es convoquen ajudes per a l'elaboració/actualització dels plans d'acció per al clima i l'energia sostenible (PACES) dels municipis de la Comunitat Valenciana, exercici 2024, adherits al Pacte de les alcaldies pel clima i l'energia.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9832

Data del DOGV
:   19-04-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/3231


Data del document
:   09-04-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Anàlisi jurídica

 Descriptors 

:   * ajuda pública
    * desenvolupament sostenible
    * administració local
    * energia renovable

RESOLUCIÓ de 9 d'abril de 2024, de la consellera de Medi Ambient, Aigua, Infraestructures i Territori, per la qual es convoquen ajudes per a l'elaboració/actualització dels plans d'acció per al clima i l'energia sostenible (PACES) dels municipis de la Comunitat Valenciana, exercici 2024, adherits al Pacte de les alcaldies pel clima i l'energia. [2024/3231]  
  
El Pacte de les alcaldies pel clima i l'energia és, des d'octubre de 2015, un instrument desenvolupat per la Unió Europea perquè els ajuntaments assumisquen el compromís europeu en els seus termes municipals en matèria energètica i lluita contra el canvi climàtic. En eixa data el compromís de reducció d'emissions de CO es va fixar en un mínim del 40 % per a 2030 i, a més d'accions de mitigació, es va incloure dur a terme mesures d'adaptació al canvi climàtic. Des de llavors els municipis adherits al Pacte i els que ara s'adherisquen ho faran assumint els nous compromisos establits en este.  
La Llei 6/2022, de 5 de desembre, de la Generalitat, del canvi climàtic i la transició ecològica de la Comunitat Valenciana, establix en la disposició addicional dotze que «el Consell fomentarà l'adhesió dels municipis de la Comunitat Valenciana al pacte d'alcaldes i alcaldesses pel clima i l'energia impulsat per la Comissió Europea». D'altra banda, en l'article 18 s'establix l'obligatorietat per als municipis de la Comunitat Valenciana d'elaboració de plans d'acció per al clima i l'energia sostenible (PACES), d'acord amb la metodologia adoptada en l'àmbit de la Unió Europea.  
L'Orde 16/2022, de 18 d'octubre, de la Conselleria d'Agricultura, Desenvolupament Rural, Emergència Climàtic i Transició Ecològica, establix les bases reguladores per a la concessió d'ajudes a ajuntaments per a l'execució d'actuacions previstes en els plans d'acció per al clima i l'energia sostenible (PACES) (DOGV 9456, 25.10.2022), d'acord amb el que es disposa en l'apartat 2 de l'article 9 de la Llei 38/2003, de 17 de novembre, general de subvencions.  
  
Mitjançant l'Orde 1/2024, de 22 de febrer, de la Conselleria de Medi Ambient, Aigua, Infraestructures i Territori (DOGV 9801, 04.03.2024), s'introduïxen en l'esmentada Orde 16/2022 una sèrie de modificacions dirigides a millorar la redacció i comprensió de la norma, amb la incorporació de nous criteris de valoració i de selecció a l'empara del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions.  
  
Així mateix, i segons el que es disposa en l'apartat 2, de l'article 23, de la Llei 38/2003, la iniciació del procediment de concessió de les ajudes es realitzarà mitjançant convocatòria aprovada per l'òrgan competent.  
Les ajudes públiques que ací es convoquen no necessiten la seua notificació a la Comissió Europea, per no posseir tots els requisits de l'article 107 del Tractat de funcionament de la Unió Europea (TFUE), atés que les entitats beneficiàries no exercixen una activitat empresarial destinada a la consecució d'un benefici econòmic, i les ajudes no afavorixen determinades empreses d'un sector o determinades produccions.  
  
Per tant, amb l'objectiu que s'inicie el procediment de sol·licitud i la tramitació de les ajudes, d'acord amb els articles 160 i 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte de l'ajuda  
1. L'objecte d'esta convocatòria és subvencionar l'elaboració/actualització del Pla d'acció per al clima i l'energia sostenible (PACES) dels ajuntaments de la Comunitat Valenciana, la finalitat del qual siga la mitigació del canvi climàtic mitjançant accions que contribuïsquen a la reducció de les emissions de CO i d'altres gasos d'efecte d'hivernacle, a l'augment de la resiliència als impactes del canvi climàtic i a l'alleujament de la pobresa energètica. Este pla haurà d'incloure almenys:  
  
a) Anàlisi i avaluació d'emissions de gasos d'efecte d'hivernacle.  
  
b) Identificació i caracterització de riscos i vulnerabilitats causats pel canvi climàtic.  
c) Objectius i estratègies per a la mitigació i l'adaptació al canvi climàtic, que incloga les possibles modificacions del planejament urbanístic i ordenances municipals.  
d) Accions de comunicació, conscienciació i formació.  
e) Regles per a l'avaluació i seguiment del pla.  
2. La concessió de les subvencions es realitzarà mitjançant el procediment de concurrència competitiva a què fa referència l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i l'article 22 de la Llei 38/2003, de 17 de novembre, general de subvencions.  
  
Segon. Entitats beneficiàries i requisits  
1. Els ajuntaments de la Comunitat Valenciana seran beneficiaris d'estes ajudes.  
2. Per a accedir a la condició d'entitats beneficiàries, els municipis sol·licitants hauran de complir els requisits següents:  
a) Estar adherits formalment al Pacte de les alcaldies pel clima i l'energia sostenible, aprovat per la Comissió Europea el 15 d'octubre de 2015, abans de la sol·licitud de l'ajuda i complir les condicions següents:  
- Els municipis que no tinguen aprovat un PACES i sol·liciten l'ajuda per a la seua elaboració hauran de tindre aprovat, per l'òrgan competent, el corresponent acord d'inici del procés.  
- Els municipis que tinguen aprovat un PACES i sol·liciten una ajuda per a la seua actualització, hauran de tindre este pla visible al públic en el perfil del signatari del lloc web del Pacte de les alcaldies: https://eu-mayors.ec.europa.eu/en/home  
b) Tindre aprovat i en vigor un pla d'igualtat referit al personal de l'administració local, de conformitat amb el que s'establix en la disposició addicional sèptima del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic.  
c) Estar al corrent en el compliment de les obligacions tributàries amb l'Administració estatal i autonòmica i amb la Seguretat Social, així com en el pagament d'obligacions per reintegrament de subvencions públiques. Este requisit podrà acreditar-se mitjançant declaració responsable o presentant els certificats corresponents en el cas de no autoritzar l'Administració actuant per a la seua consulta o s'hi expresse oposició.  
  
d) Disposar de capacitat econòmica, financera i operativa suficient per a garantir l'execució de l'actuació proposada, la qual cosa s'acreditarà mitjançant un certificat de la persona titular de la secretaria de l'entitat local.  
e) Estar al corrent en el compliment de l'obligació de rendició dels seus comptes anuals davant la Sindicatura de Comptes. Este requisit s'entendrà complit si l'entitat local figura en el certificat que publica mensualment en la seua pàgina web la Sindicatura de Comptes. En cas contrari, esta expedirà, a petició de l'entitat local interessada, el certificat d'haver presentat el compte general a este organisme.  
3. No podran obtindre la condició d'entitat beneficiària de les ajudes convocades per esta resolució, aquelles entitats en les quals concórrega alguna de les circumstàncies recollides en l'article 13.2 i 13.3 de la Llei 38/2003, de 17 de novembre, general de subvencions. Este requisit s'acreditarà mitjançant declaració responsable.  
  
Tercer. Obligacions de les entitats beneficiàries  
Sense perjuí de les obligacions previstes amb caràcter general en l'article 14 de la Llei 38/2003, de 17 de novembre, general de subvencions, les entitats beneficiàries queden subjectes a les obligacions de caràcter general següents:  
a) Complir la finalitat i realitzar l'actuació seleccionada en els termes i les condicions establits en la resolució de concessió.  
b) Justificar, dins del termini i en la forma corresponent, davant l'òrgan concedent, el compliment dels requisits i les condicions, així com l'efectiva aplicació dels fons a la finalitat per a la qual van ser aprovats.  
c) Sotmetre's a les actuacions de comprovació que efectue l'òrgan concedent, així com qualssevol altra de comprovació i control financer que puguen realitzar els òrgans de control competents, i aportar tota la informació els siga requerida en l'exercici de les actuacions anteriors.  
d) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
e) Conservar els documents justificatius de l'aplicació dels fons rebuts, incloent-hi els documents electrònics, durant un termini de tres anys.  
f) En qualsevol acció de promoció i divulgació relacionada amb l'objecte d'estes ajudes es farà constar expressament el cofinançament de la Generalitat Valenciana.  
  
Quart. Despeses subvencionables  
1. A l'efecte d'esta convocatòria seran subvencionables les despeses reals abonades per l'entitat local dins del termini d'execució establit i realitzades per a l'elaboració/actualització del Pla d'acció per al clima i l'energia sostenible, l'inventari d'emissions de referència i l'avaluació de la vulnerabilitat i riscos contra el canvi climàtic i altres possibles actuacions complementàries que se'n deriven del procés de licitació, si n'hi haguera. Igualment seran subvencionables les despeses de publicitat i divulgació, incloent-hi materials gràfics tant en format físic com digital.  
2. No seran subvencionables:  
Despeses de lloguer d'espais, costos i despeses corrents i del personal de l'entitat adjudicatària, les despeses financeres, els tributs, a excepció de l'Impost sobre el Valor Afegit que no siga susceptible de recuperació o compensació, l'adquisició de béns o realització de despeses que no siguen estrictament necessàries per al desenvolupament del projecte subvencionat, així com aquelles que puguen ser afectades a un ús particular de l'entitat beneficiària diferent de la finalitat de la subvenció.  
  
Quint. Subcontractació  
1. S'autoritza expressament la subcontractació fins al 100 % de l'activitat subvencionada en els termes i els límits establits en l'article 29 de la Llei 38/2003, de 17 de novembre, general de subvencions, i en l'article 68 del Reglament de desenvolupament de la mencionada llei, aprovat per Reial decret 887/2006, de 21 de juliol.  
2. L'entitat beneficiària no podrà concertar l'execució total o parcial de les activitats subvencionades en els supòsits establits en l'article 29.7 de la Llei 38/2003, de 17 de novembre, general de subvencions, així com en el reglament de desenvolupament de la mencionada llei.  
3. Quan l'entitat beneficiària, en els termes de l'indicat article 29, subcontracte amb tercers, haurà d'exigir a estos tercers que es comprometen per escrit a respectar la normativa ambiental i social, així com amb els compromisos socials, de transparència, ètics i ambientals assumits per esta entitat, segons el que es disposa en l'article 21.2 del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions.  
  
Sext. Finançament, import global màxim i quantia individual  
1. L'import global màxim serà de 200.000,00 €, i es finançaran amb càrrec al crèdit de la línia de subvenció S1323, capítol IV, programa pressupostari 442C00, aplicació N11859693.442C00.46796, dels pressupostos de la Generalitat per a l'exercici 2024.  
2. L'import individual de cada subvenció podrà cobrir, amb caràcter general, el 80 % de les despeses subvencionables assumides per l'entitat beneficiària, sense perjuí del que es disposa en el punt 4 últim, i no podrà ser superior a 8.000 €.  
3. La concessió de les ajudes estarà condicionada, en tot cas, fins a esgotar-se el crèdit vinculat.  
4. En el cas dels municipis en risc de despoblació que formen part de l'Agenda Avant de la Generalitat Valenciana, l'import màxim de la subvenció podrà cobrir fins al 100 % de les despeses subvencionables assumides per l'entitat beneficiària i no podrà ser superior a l'indicat en el punt 2.  
  
Sèptim. Presentació de sol·licituds  
1. El termini de presentació de sol·licituds serà de quinze dies hàbils comptador des de l'endemà de la publicació de l'extracte de la convocatòria en el Diari Oficial de la Generalitat Valenciana.  
2. La sol·licitud, que haurà d'estar firmada pel representant o la representant legal de l'entitat local, es presentarà telemàticament en els termes de l'article 14 de la Llei 39/2015, d'1 d'octubre, del procediment administratiu comú de les administracions públiques, així com els altres tràmits associats al procediment de concessió. Per a això, s'haurà d'utilitzar el procediment habilitat en la seu electrònica de la Generalitat, a la qual pot accedir-se des de l'adreça d'internet següent: sede.gva.es/va/proc23320.  
Si alguna entitat presenta la seua sol·licitud presencialment, es requerirà la persona interessada perquè la present a través de la seu electrònica de la Generalitat. A este efecte, es considerarà com a data de presentació de la sol·licitud aquella en la qual haja sigut realitzada la presentació telemàtica en la seu electrònica de la Generalitat.  
3. Per a accedir de manera telemàtica al procediment, la persona sol·licitant haurà de disposar de firma electrònica avançada, bé amb el certificat qualificat de representant d'entitat (si és persona jurídica) o bé amb el certificat reconegut per a ciutadans (si és persona física), tots dos emesos per l'Agència de Tecnologia i Certificació Electrònica de la Comunitat Valenciana (ACCV). Així mateix, es podrà utilitzar qualsevol altre sistema de firma electrònica admés per la seu electrònica de la Generalitat (sede.gva.es/va/sede\_certificados).  
4. Quan es vulga tramitar un procediment en representació d'altres persones físiques o jurídiques, es podrà atorgar esta representació a través del Registre de Representants de l'ACCV (https://www.accv.es/servicios/registro-de-representantes/). L'accés a este registre per part dels representats pot realitzar-se utilitzant un certificat qualificat de ciutadà / ciutadana (si és persona física) o de representant d'entitat (si és persona jurídica).  
5. Només es podrà realitzar una sol·licitud per convocatòria. En cas de presentar més d'una es tindrà en compte la presentada en últim lloc.  
6. Mitjançant la presentació de la sol·licitud, la persona sol·licitant manifesta sota la seua responsabilitat que totes les dades arreplegades en esta i en la documentació que s'hi adjunta són verídiques i que es troba en possessió de la documentació que així ho acredita, i queda a la disposició de la Generalitat per a la seua presentació, comprovació, control i inspecció posterior que considere oportuns.  
7. Els requeriments a les persones interessades s'efectuaran també de manera telemàtica i les esmenes o les aportacions documentals posteriors a la presentació de la sol·licitud hauran de realitzar-se a través de l'adreça d'internet següent: sede.gva.es/va/proc23320, fent referència al codi d'expedient que li haja sigut assignat.  
8. Els tràmits que es realitzen a través de la seu electrònica de la Generalitat però que no arriben a registrar-se, es poden recuperar en un moment posterior per a acabar la presentació telemàtica accedint a l'àrea personal de la Generalitat des de l'apartat «com va el meu»-> «sol·licituds en creació» (https://www.tramita.gva.es/cdc/login.html'idioma=ca).  
9. Quan les persones interessades necessiten donar d'alta o modificar un compte bancari per a la percepció de les ajudes convocades, esta actuació es realitzarà de manera telemàtica a través de la seu electrònica de la Generalitat (sede.gva.es/proc22648), de conformitat amb el que es preveu en l'article 6 de l'Orde 2/2022, de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.  
  
Octau. Documentació  
1. A la sol·licitud s'annexaran els següents documents mitjançant els formularis inclosos en el procediment habilitat en la seu electrònica de la Generalitat:  
a) Acreditació de la identitat de la persona sol·licitant i, si és el cas, del seu representant legal, quan no siga autoritzada la seua consulta per l'Administració.  
b) Acreditació d'estar al corrent de les obligacions tributàries, estatals i autonòmiques, i amb la Seguretat Social, quan s'opose a la seua consulta per l'Administració.  
2. En cas d'optar a una ajuda destinada a l'elaboració del Pla d'acció per al clima i l'energia sostenible (PACES), s'haurà de presentar un certificat de la persona que ocupe la secretaria de l'entitat local sol·licitant acreditatiu de:  
- Estar adherits al Pacte de les alcaldies pel clima i l'energia.  
- L'aprovació, per l'òrgan competent, de l'acord d'inici del procés d'elaboració del PACES.  
3. En cas d'optar a una ajuda destinada a l'actualització del Pla d'acció per al clima i l'energia sostenible (PACES), s'haurà de presentar un certificat de la persona que ocupe la secretaria de l'entitat local sol·licitant acreditatiu de:  
- Estar adherits al Pacte de les alcaldies pel clima i l'energia.  
- L'aprovació, per l'òrgan competent, del Pla d'acció per al clima i l'energia sostenible (PACES), que siga objecte de l'actualització. Este pla s'haurà de presentar juntament amb la sol·licitud i haurà d'estar en el perfil del signatari del lloc web del Pacte de les Alcaldies.  
4. En tot cas, a més, s'annexarà en la tramitació telemàtica la documentació següent:  
a) Certificat de la persona que ocupe la secretaria de l'entitat local sol·licitant acreditativa de:  
- La representació de l'entitat local.  
- De l'acord de l'òrgan de govern pel qual s'aprova la presentació de la sol·licitud de subvencions.  
- De consignació pressupostària del cost de la inversió.  
- De l'elaboració i aplicació del pla d'igualtat de l'ajuntament, segons la disposició addicional sèptima del text refós de l'Estatut Bàsic de l'Empleat Públic (TREBEP).  
b) Una memòria sobre l'elaboració/actualització del PACES firmada de manera electrònica per la persona representant de l'entitat sol·licitant o en qui esta delegue, o bé la persona responsable de la seua redacció, que contindrà:  
- Denominació i breu descripció de l'actuació objecte de sol·licitud.  
  
- Tasques a realitzar per a l'elaboració/actualització del PACES.  
- Calendari previst de l'execució.  
- Pressupost detallat del cost d'elaboració/actualització del PACES, on s'indiquen les tasques incloses en la seua elaboració i el cost total previst, amb desglossament per partides i conceptes de despesa.  
c) Si és el cas, declaració responsable de compliment dels criteris de desempat definits en el resolc onze.  
5. El contingut de la memòria que es presente, a què fa referència el punt anterior, no podrà ser objecte d'esmena.  
6. L'acreditació de la documentació esmentada serà efectuada sense perjuí del que s'establix en l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
Quan l'Administració actuant consulte o recapte dades o documents en l'àmbit dels fins de la convocatòria que estiguen en la seu poder o que hagen sigut elaborats per qualsevol altra Administració, el règim aplicable serà el següent:  
a) L'òrgan gestor del procediment haurà d'estar autoritzat per la persona interessada per a poder consultar les dades d'estar al corrent dels pagaments amb l'Agència Tributària, estatal i autonòmica, i les dades d'identitat fiscal davant l'Agència Estatal de l'Administració Tributària. En cas contrari, la persona interessada haurà d'aportar els documents acreditatius corresponents.  
b) L'òrgan gestor del procediment té potestat per a consultar les dades d'estar al corrent amb la Tresoreria de la Seguretat Social. No obstant això, si la persona interessada desitja oposar-se a això, és imprescindible que indique la informació concreta a la consulta de la qual s'oposa i els motius que ho justifiquen. Si s'oposa queda obligada a aportar els documents acreditatius corresponents.  
c) L'òrgan gestor podrà verificar l'exactitud de les dades declarades per la persona interessada, d'acord amb el que s'establix en la disposició addicional octava de la Llei orgànica 3/2018, de 5 de desembre; en l'article 4 de la Llei 40/2015, d'1 d'octubre, de règim jurídic del sector públic, i en l'article 13 de la Llei 38/2003, de 17 de novembre, general de subvencions. La potestat de verificació implica l'accés a les següents dades: dades d'identitat de la persona sol·licitant o, si és el cas, del seu representant legal, i dades que consten en la Base de Dades Nacional de Subvencions (consulta de subvencions i ajudes, consulta d'inhabilitacions i, si és el cas, consulta de concessions i ajudes per regla de minimis).  
  
Nové. Instrucció  
1. La instrucció del procediment correspondrà al servici competent en matèria de canvi climàtic, adscrit a la Subdirecció General del Canvi Climàtic, que analitzarà les sol·licituds i la documentació presentada, i avaluarà, en cada cas, la concurrència dels requisits exigits per a l'obtenció de la condició d'entitat beneficiària, en virtut dels quals ha de pronunciar-se la resolució, i emetrà un informe que elevarà a la comissió de valoració.  
2. Si la sol·licitud presentada no posseïx els requisits exigits o no adjunta els documents preceptius, l'òrgan instructor requerirà l'interessat perquè, en el termini de deu dies, esmene la falta o adjunte els documents preceptius amb la indicació que, si no ho fa així, es considerarà que desistix de la seua petició, prèviament a la resolució d'arxiu, la qual haurà de ser dictada en els termes previstos en l'article 21 de la Llei 39/2015, d'1 d'octubre, del procediment administratiu comú de les administracions públiques.  
3. Totes les notificacions s'efectuaran per mitjans electrònics, d'acord amb el que es preveu en l'article 40 de la Llei 39/2015, d'1 d'octubre, del procediment administratiu comú de les administracions públiques.  
  
Desé. Valoració  
1. La valoració de les sol·licituds presentades amb l'objecte de la seua admissió, serà realitzada per una comissió de valoració, la qual serà constituïda d'acord amb l'especificat en la base novena de l'Orde 1/2024, de 22 de febrer, de la Conselleria de Medi Ambient, Aigua, Infraestructures i Territori.  
2. Conclòs el procés d'avaluació, la comissió de valoració emetrà una proposta de concessió en la qual es concrete el resultat de l'avaluació efectuada. La proposta contindrà la llista de sol·licituds a les quals es proposa concedir la subvenció, ordenada per la puntuació obtinguda de major a menor, fins a esgotar l'import global màxim de cada convocatòria. S'indicarà la despesa elegible, la quantia de l'ajuda concedida i la motivació, si és el cas, de les despeses no acceptades. Així mateix, inclourà la llista de les sol·licituds que formen part de la llista de reserva, degudament prioritzada en funció de la puntuació obtinguda, que estarà formada per aquelles sol·licituds que no puguen ser concedides per insuficiència de la consignació pressupostària. També figurarà la llista de sol·licituds que es proposa denegar, degudament motivada.  
  
  
Onzé. Criteris de valoració  
1. Les sol·licituds es puntuaran segons els criteris de valoració, fins a un màxim de 100 punts. No es consideraran com a subvencionables sol·licituds que hagen obtingut menys de 40 punts.  
2. Amb la limitació de puntuació màxima indicada més amunt, els criteris de valoració seran els següents:  
A. Elaboració de PACES  
• Per població del municipi:  
- menys de 20.000 habitants: 55 punts,  
- de 20.000 fins a 50.000 habitants: 45 punts,  
- més de 50.000 habitants: 25 punts.  
Tindre inclosa la clàusula de responsabilitat social en els plecs de contractació aprovats dins de l'últim any natural a la publicació de les bases de la convocatòria prevista en l'article 24 del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions,5 punts.  
• Compromís de reducció de la petjada de carboni:  
- > 40 % i 50 % de reducció : 30 punts  
- > 50 % de reducció : 40 punts  
Per a la valoració del compromís de reducció haurà d'indicar-se, en la documentació aportada, el càlcul numèric justificat del percentatge.  
  
B. Actualització de PACES ja aprovats:  
• Major antiguitat del pla d'acció:  
- anterior a 2016: 35 punts,  
- entre 2016 i 2021: 25 punts,  
- posterior a 2021: 15 punts.  
Tindre inclosa la clàusula de responsabilitat social en els plecs de contractació aprovats dins de l'últim any natural a la publicació de les bases de la convocatòria prevista en l'article 24 del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions,5 punts.  
• Major grau d'execució de les accions incloses en el PACES:  
- 70 % executat: 30 punts,  
- 40 % i < 70 % executat: 20 punts,  
- < 40 % executat: 10 punts.  
Per a la justificació del grau d'execució de les accions incloses en el PACES s'haurà de presentar un informe de seguiment.  
• Compromís de reducció de la petjada de carboni:  
- > 40 % i 50 % de reducció : 20 punts,  
- > 50 % de reducció : 30 punts.  
3. Per a la valoració del compromís de reducció haurà d'indicar-se, en la documentació aportada, el càlcul numèric justificat del percentatge.  
4. En cas d'igualtat en la puntuació obtinguda entre dos o més sol·licituds, tindrà preferència l'entitat local que, en el moment de sol·licitar l'ajuda, acredite tindre en la seua plantilla un nombre de persones amb discapacitat igual o superior al 2 % amb anterioritat a la publicació de la norma per la qual es regulen les ajudes. Esta preferència serà aplicable en qualsevol de les següents situacions:  
a) Entitats que tenen menys de 50 treballadors i treballadores i no tenen obligació legal de contractar persones amb discapacitat, i acrediten tindre-les en la seua plantilla.  
b) Entitats que tenen 50 o més treballadors i treballadores i tenen l'obligació legal prevista en l'article 3 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat, i acrediten tindre en la seua plantilla un percentatge major d'elles que el que es preveu en la legislació vigent.  
5. Si persistix l'empat, tindran preferència aquelles entitats locals que tinguen en el seu programa d'ocupació per a la contractació de persones desocupades menors de 30 anys i en el seu programa mixt d'ocupació-formació, dins del termini de presentació de sol·licituds, un major nombre de persones adolescents i joves que es troben, o s'hagen trobat, en situació de guarda o tutela per la Generalitat, provinents d'institucions de protecció de la infància i l'adolescència o del sistema d'atenció socioeducativa de persones menors d'edat en conflicte amb la llei.  
  
6. L'acreditació dels criteris de desempat es realitzarà mitjançant declaració responsable de l'entitat sol·licitant, sense perjuí de les facultats de la Generalitat de comprovar la validesa d'esta declaració en qualsevol moment. L'efectivitat de l'ajuda quedarà condicionada al compliment del que es preveu en la declaració responsable.  
7. En últim terme, se seguirà l'orde de presentació de les sol·licituds. A este efecte, es considerarà com a data de presentació de la sol·licitud aquella en la qual estiga completa; per tant, en cas de requerir una millora de la sol·licitud o la seua esmena, es prendrà com a data de presentació aquella en la qual haja sigut realitzada.  
  
Dotzé. Resolució de concessió  
1. L'òrgan instructor, a la vista de l'expedient i de l'informe de l'òrgan col·legiat, procedirà a elevar la proposta de resolució, que haurà d'expressar la relació de sol·licitants per als quals es proposa la concessió de la subvenció i la seua quantia, amb especificació de la seua avaluació i els criteris de valoració seguits per a efectuar-la.  
2. Solament en cas que figuren en el procediment altres fets o altres al·legacions i proves diferents de les adduïdes per les persones interessades es formularà proposta de resolució provisional, degudament motivada, que haurà de notificar-se en la forma que establisca la convocatòria, i es concedirà un termini de 10 dies per a presentar al·legacions.  
  
3. La concessió de la subvenció s'efectuarà per resolució de la persona titular de la direcció general amb competències en matèria de canvi climàtic, per delegació de la persona titular de la conselleria a la qual estiga adscrita esta direcció general, i es publicarà en el Diari Oficial de la Generalitat Valenciana.  
4. El termini màxim de resolució i notificació serà de sis mesos des de la publicació de la convocatòria. Acabat el termini sense haver-se notificat resolució expressa, la part sol·licitant podrà entendre desestimada la sol·licitud. Totes les notificacions s'efectuaran per mitjans electrònics d'acord amb el que es preveu en l'article 40 de la Llei 39/2015, d'1 d'octubre, del procediment administratiu comú de les administracions públiques. La notificació de la resolució de concessió es farà mitjançant publicació en el DOGV, i tindrà tots els seus efectes [article 45.1, paràgraf 2, lletra b, de la Llei 39/2015].  
5. Els ajuntaments proposats com a beneficiaris de les subvencions hauran de presentar el document d'acceptació de la subvenció.  
6. La resolució de concessió esgota la via administrativa i contra esta es podrà interposar un recurs potestatiu de reposició en el termini d'un mes comptador des de l'endemà d'aquell en què tinga lloc la seua notificació, o bé directament un recurs contenciós administratiu en el termini de dos mesos comptador des de l'endemà de la seua notificació, de conformitat amb la Llei 29/1998, de 13 de juliol, reguladora de la jurisdicció contenciosa administrativa.  
  
Tretzé. Compatibilitat de les ajudes  
1. La subvenció serà compatible amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, sempre que el seu import, considerat aïlladament o en concurrència amb altres subvencions, ajudes, ingressos o recursos, no supere el cost de l'actuació subvencionada.  
2. L'ajuntament sol·licitant haurà de comunicar la concurrència o no concurrència amb altres ajudes o subvencions concedides i/o sol·licitades per a la mateixa finalitat, procedents de qualsevol administració, ens públic o privat, nacional o internacional. També es compromet a comunicar qualsevol ajuda que sol·licite o reba amb posterioritat a esta sol·licitud.  
  
Catorzé. Termini d'execució de les actuacions  
1. L'actuació objecte de l'ajuda haurà d'estar executada amb data 31 d'octubre de 2024. L'execució de l'actuació subvencionable podrà haver-se iniciat, i si és el cas conclòs, per la persona beneficiària amb una antelació màxima de 12 mesos anteriors a la data de la convocatòria.  
2. De manera extraordinària i justificada l'execució podrà ampliar-se en els termes establits en la base tretze de l'Orde 1/2024, de febrer, de la Conselleria de Medi Ambient, Aigua, Infraestructures i Territori.  
  
  
Quinzé. Justificació i pagament de la subvenció  
1. La sol·licitud de pagament de la subvenció per l'entitat beneficiària, juntament amb la justificació de l'actuació executada, es dirigirà a la direcció general amb competències en canvi climàtic i podrà realitzar-se des de l'endemà de la publicació de la resolució de concessió de la subvenció fins a la data límit establida en el punt catorze de la convocatòria.  
2. La sol·licitud de pagament, acompanyada del compte justificatiu, haurà d'anar firmada per el/la representant legal de l'entitat local, i contindrà la documentació següent:  
a) Una memòria de l'actuació executada, justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts. En el cas d'haver sol·licitat l'ajuda per a l'elaboració del PACES, esta memòria podrà ser substituïda pel propi pla d'acció. Si es tracta d'una actualització, en la memòria s'indicarà una descripció dels nous compromisos, objectius i accions previstos en el document, i es presentarà acompanyada del PACES actualitzat.  
  
b) Una memòria econòmica justificativa del cost de l'actuació, amb identificació de la persona creditora, del document, el seu import, data d'emissió i data de pagament. Les despeses efectuades pels ajuntaments beneficiaris es justificaran mitjançant factures i documents de pagament, o documents de valor probatori equivalent, d'acord amb la normativa aplicable.  
c) Compromís, adoptat per l'òrgan competent de l'entitat local, del fet que durant els 5 anys següents a la data de pagament final es mantindrà l'adhesió al Pacte d'alcaldies pel clima i l'energia i no es realitzarà cap modificació que afecte els resultats de les actuacions per a la reducció d'emissions, absorció o compensació de CO o la naturalesa o les condicions de les actuacions subvencionades, llevat que la modificació comporte una millora en la mitigació d'emissions, absorció o compensació de CO o adaptació al canvi climàtic del municipi.  
  
d) Certificat de la persona funcionària de l'Administració local amb habilitació de caràcter nacional, segons el formulari habilitat en la seu electrònica de la Generalitat, acreditativa del següent:  
- Que les despeses especificades en la memòria econòmica responen de manera indubtable a la naturalesa de l'activitat subvencionada, resulten estrictament necessàries i han sigut efectivament efectuades i pagades.  
- Que s'ha complit la normativa actual en matèria de contractació i ha sigut publicitada i executada com a marca la llei de contractes del sector públic en vigor.  
- Que la inversió no ha sigut finançada de manera irregular per fonts nacionals o comunitàries diferents.  
- Que l'entitat es troba al corrent en el compliment de les obligacions per reintegrament de subvencions que, si és el cas, se li hagueren exigit, de conformitat amb el que determina l'article 34.5 de la Llei 38/2003, de 17 de novembre, general de subvencions  
3. Per a presentar la sol·licitud de pagament de la subvenció i la documentació justificativa corresponent s'haurà d'utilitzar el model i formularis adjunts habilitats en la seu electrònica de la Generalitat, a la qual pot accedir-se des de l'adreça d'internet següent: sede.gva.es/va/proc23320.  
4. No podrà realitzar-se el pagament de les ajudes mentres la persona beneficiària no es trobe al corrent en el compliment de les seues obligacions tributàries amb l'Administració estatal i autonòmica o per reintegrament de subvencions que, si és el cas, se li hagueren exigit, o no estiga al corrent de les seues obligacions amb la Seguretat Social, així com en l'obligació de rendició dels seus comptes anuals davant de la Sindicatura de Comptes, de conformitat amb el que es disposa en l'article 199, punts 4 i 5, de la Llei 8/2010, de 23 de juny, de la Generalitat, de règim local de la Comunitat Valenciana, respecte a l'acreditació d'esta obligació.  
  
Setzé. Control de les actuacions  
A més del sotmetiment a qualsevol actuació de comprovació i control financer que corresponga a la Intervenció General, l'òrgan concedent de les ajudes comprovarà el compliment de les condicions de concessió de la subvenció, segons el que s'establix en la base catorze, punt 4, de l'Orde 1/2024, de 22 de febrer, de la Conselleria de Medi Ambient, Aigua, Infraestructures i Territori.  
  
Desseté. Modificació de la resolució de concessió  
1. Les condicions inicials de la resolució de concessió podran ser parcialment modificades sempre que els canvis no afecten els objectius perseguits amb l'ajuda, els aspectes fonamentals de les actuacions proposades, la valoració per la qual han sigut seleccionats i no suposen increment de l'ajuda inicialment assignada.  
2. La modificació haurà de ser sol·licitada per l'entitat local beneficiària abans de tres mesos de la finalització del termini per a la realització de l'actuació objecte de l'ajuda, i serà resolta per l'òrgan concedent, en el termini màxim d'un mes des de la data de presentació de la sol·licitud de modificació. Transcorregut el termini sense haver-se notificat resolució expressa, es podrà considerar desestimada la modificació sol·licitada.  
3. L'alteració de les condicions tingudes en compte per a la concessió de l'ajuda, així com l'obtenció concurrent d'ajudes atorgades per a la mateixa finalitat i objecte per altres administracions o ens públics o privats, nacionals o internacionals, podrà donar lloc a la modificació de la resolució de concessió.  
  
Dihuité. Reintegrament o pèrdua del dret al cobrament de la subvenció  
En els casos previstos en l'article 37 de la Llei 38/2003, de 17 de novembre, general de subvencions, l'incompliment de les obligacions podrà donar lloc, prèviament al tràmit d'audiència, al reintegrament o perduda de dret al cobrament, total o parcial, de l'ajuda concedida, sense perjuí d'altres responsabilitats en les quals poguera incórrer-se, d'acord amb el procediment legalment establit, tal com s'establix en la base dèsset de l'Orde 1/2024, de 22 de febrer, de la Conselleria de Medi Ambient, Aigua, Infraestructures i Territori.  
  
Dinové. Protecció de dades de caràcter personal  
1. La gestió de les ajudes comporta el tractament de dades de caràcter personal, tractament que haurà de complir les mesures i garanties regulades en la normativa en matèria de protecció de dades, especialment Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
2. De conformitat amb el que es preveu en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre, respecte al tractament de dades de caràcter personal, cal informar el següent:  
a) Nom de l'activitat de tractament: ajudes en matèria de qualitat ambiental.  
b) Responsable del tractament: Conselleria de Medi Ambient, Aigua, Infraestructures i Territori.  
c) Finalitat del tractament: tramitació d'ajudes en matèria de qualitat ambiental i canvi climàtic.  
d) Exercici de drets: les persones interessades tenen dret a sol·licitar l'accés, rectificació i supressió de les seues dades de caràcter personal, així com sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en la següent adreça d'internet: sede.gva.es/va/proc19970.  
e) Reclamacions: sense perjuí de qualsevol altre recurs administratiu o acció judicial, si la persona interessada entén vulnerat el seu dret a la protecció de dades pot reclamar davant la Delegació de Protecció de Dades de manera presencial o telemàtica de conformitat amb el que es preveu en l'adreça d'internet següent: sede.gva.es/va/proc22094, sense perjuí de la possibilitat de reclamar davant l'Agència Espanyola de Protecció de Dades.  
f) Es pot obtindre informació més detallada en l'enllaç següent: https://mediambient.gva.es/va/registre-d-activitats-de-tractament.  
3. Quan la persona jurídica sol·licitant, o el seu representant legal, aporte dades de caràcter personal de terceres persones en el procediment administratiu, tindrà l'obligació d'informar-los dels aspectes següents:  
  
- La comunicació d'estes dades a l'Administració per al seu tractament en l'àmbit de les seues competències i d'acord amb els fins del procediment.  
- La possibilitat que l'Administració realitze consultes relacionades amb les seues dades per a comprovar, entre altres aspectes, la seua veracitat. Si esta consulta requerix autorització per llei per part de les persones les dades de les quals es consultaran, la persona sol·licitant, o el seu representant, legal haurà d'haver recaptat esta autorització, que estarà disponible a requeriment de l'Administració en qualsevol moment.  
- La possibilitat i la manera d'exercir els drets d'accés, rectificació, supressió, limitació del tractament o oposició que l'assistixen en relació amb el tractament de les seues dades personals.  
  
Vinté. Transparència, subministrament d'informació i dades obertes  
Sense perjuí de les obligacions de transparència que tenen com a entitat pública, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, les entitats beneficiàries tenen les obligacions següents:  
  
1. Donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
2. Subministrar a l'entitat concedent, amb requeriment previ, tota la informació que siga necessària per al compliment per esta de les obligacions previstes en la Llei 1/2022, de 13 d'abril, en el termini de 15 dies hàbils des del requeriment.  
3. La disposició dels nous conjunts de dades que es generen per la formalització i el desenvolupament de les subvencions atorgades per l'Administració de la Generalitat, sempre que siga possible, com a conjunt de dades obertes.  
  
Contra la present resolució, que posa fi a la via administrativa, es podrà interposar en el termini d'un mes un recurs potestatiu de reposició davant l'òrgan que va dictar la resolució, de conformitat amb el que s'establix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé en el termini de dos mesos recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es preveu en els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puga interposar-se qualsevol altre recurs que es considere oportú.  
  
València, 9 d'abril de 2024. La consellera de Medi Ambient, Aigua, Infraestructures i Territori: Salomé Pradas Ten.